บิ๊กล็อตโผล่กว่า345ล. ญี่ปุ่นถือใหญ่‘SPACK’
3 บริษัทซื้อขายหุ้นบิ๊กล็อต SPACKTONHUA-TTCL มูลค่ารวมกว่า 345 ล้านบาท เอส.แพ็คฯ สดใสหลังธุรกิจกระดาษญี่ปุ่นเข้าถือหุ้นใหญ่
20 ส.ค. 2554

3 บริษัทซื้อขายหุ้นบิ๊กล็อต SPACKTONHUA-TTCL มูลค่ารวมกว่า 345 ล้านบาท เอส.แพ็คฯ สดใสหลังธุรกิจกระดาษญี่ปุ่นเข้าถือหุ้นใหญ่
เมื่อวันที่ 25 มี.ค. มีการซื้อขายรายการใหญ่ (บิ๊กล็อต) ของหุ้น 3 บริษัทมากผิดปกติ คือ บริษัท เอส.แพ็ค แอนด์ พริ้นท์ (SPACK) และบริษัท ตงฮั้ว คอมมูนิเคชั่นส์ (TONHUA) และบริษัท โตโยไทย คอร์ปอเรชั่น (TTCL) มูลค่ารวมทั้งสิ้น 345.25 ล้านบาท 
ทั้งนี้ หุ้น SPACK ซื้อขาย 2 รายการจำนวน 70 ล้านหุ้น มูลค่ารวม 280 ล้านบาท ราคาเฉลี่ยหุ้นละ 4 บาท หุ้น TONHUA จำนวน 2.62 ล้านหุ้น มูลค่าซื้อขาย 12.88 ล้านบาท ราคาเฉลี่ยหุ้นละ 4.90 บาท 
สำหรับหุ้น TTCL จำนวน 2.5 ล้านหุ้น ที่ราคา 9.35 บาท เป็นเงินรวม 23.37 ล้านบาท และ TTCLF จำนวน 3.7 ล้านหุ้น ราคาหุ้นละ 8 บาท เป็นเงิน 29 ล้านบาท 
นายยุทธ ชินสุภัคกุล ประธานกรรมการ บริหาร SPACK กล่าวว่า กองทุนเพื่อการร่วมลงทุนที่เป็นผู้ถือหุ้นใหญ่ ขายหุ้นบิ๊กล็อตให้กับ OJI PAPER ซึ่งเป็นกลุ่มธุรกิจกระดาษในญี่ปุ่นจนกลายเป็นผู้ถือหุ้นใหญ่บริษัท 
กรณี TONHUA นั้น บรรษัทบริหารสินทรัพย์ไทย (บสท.) ขายให้กับนิติบุคคลแห่งหนึ่ง
นายสุวิทย์ มโนมัยยานนท์ กรรมการและรองประธานเจ้าหน้าที่บริหารอาวุโสฝ่ายขายและสัญญา TTCL กล่าวว่า ผู้ถือหุ้นใหญ่ 4 กลุ่ม ยังคงรักษาสัดส่วนการถือหุ้นใหญ่เช่นเดิม 
ดังนั้น บิ๊กล็อตที่เกิดขึ้นสืบเนื่องจากในช่วงระยะเวลา 1 สัปดาห์ที่ผ่านมาบริษัทได้รับการติดต่อจากสถาบันการเงินทั้งในและต่างประเทศหลายราย เสนอการสนับสนุนทางการเงินให้กับบริษัท เนื่องจากเล็งเห็นศักยภาพในแผนงานในอนาคต และอาจมีความสนใจลงทุนในหุ้นของบริษัท
TTCL มีบิ๊กล็อตหลายรายการในช่วงนี้ เมื่อวันที่ 15 มี.ค. จำนวน 2.50 ล้านหุ้น ราคาหุ้นละ 9.30 บาท เป็นเงิน 23.25 ล้านบาท